МИНИСТЕРСТВО ЗА ТРУД И СОЦИЈАЛНА ПОЛИТИКА

ПРЕДЛОГ НА ЗАКОН

 за изменување и дополнување на Законот работните односи

Скопје, јануари 2019 година

ВОВЕД:

I.ОЦЕНКА НА СОСТОЈБИТЕ ВО ОБЛАСТА ШТО ТРЕБА ДА СЕ УРЕДИ СО ЗАКОНОТ И ПРИЧИНИ ЗА ДОНЕСУВАЊЕ НА ЗАКОНОТ

Со Законот за работните односи („Службен весник на Република Македонија“ бр.62/05, 106/08, 161/08, 114/09, 130/09, 50/10, 52/10, 124/10, 47/11, 11/12, 39/12, 13/13, 25/13, 170/13, 187/13, 113/14, 20/15, 33/15, 72/15, 129/15, 27/16 и 120/18), се уредуваат работните односи меѓу работниците и работодавачите кои се воспоставуваат со склучување на договор за вработување.

Во Законот со членот 117, со кој се уредува прекувремената работа и максималното траење на истата од 190 часа годишно, предвиден е исклучок и е дадена можност за работниците од Министерството за внатрешни работи, прекувремената работа да трае подолго од 190 часа годишно поради извршување на итни и неодложни работи по претходно дадена писмена согласност од работникот.

Поради реорганизирање на Министерството за внатрешни работи и формирање на Агенција за национална безбедност, чии работници вршат посебни должности и овластувања согласно посебен Закон, се наметна потребата исклучокот да се однесува и на работниците од наведената Агенцијата.

Од наведените причини потребно е да се измени и дополни Законот за работните односи.

II. ЦЕЛИ, НАЧЕЛА И ОСНОВНИ РЕШЕНИЈА

Законот се заснова на истите начела на кои се заснова основниот текст на Законот за работните односи.

III.ОЦЕНА НА ФИНАНСИСКИТЕ ПОСЛЕДИЦИ ОД ПРЕДЛОГОТ НА ЗАКОНОТ ВРЗ БУЏЕТОТ И ДРУГИТЕ ЈАВНИ ФИНАНСИСКИ СРЕДСТВА

Спроведувањето на овој закон не предизвикува финансиски последици врз Буџетот на Република Македонија и другите јавни финансиски средства.

 IV. ОЦЕНА НА ФИНАНСИСКИТЕ СРЕДСТВА ПОТРЕБНИ ЗА СПРОВЕДУВАЊЕ НА ЗАКОНОТ, НАЧИНОТ НА НИВНО ОБЕЗБЕДУВАЊЕ, ПОДАТОЦИ ЗА ТОА ДАЛИ СПРОВЕДУВАЊЕТО НА ЗАКОНОТ ПОВЛЕКУВА МАТЕРИЈАЛНИ ОБВРСКИ ЗА ОДДЕЛНИ СУБЈЕКТИ

За спроведување на овој закон, не се потребни дополнителни финансиски средства од Буџетот на Република Македонија .

ПРЕДЛОГ НА ЗАКОН

за изменување и дополнување на Законот за работните односи

Член 1

 Во Законот за работните односи („Службен весник на Република Македонија" бр. 62/05, 106/08, 161/08, 114/09, 130/09, 50/10, 52/10, 124/10, 47/11, 11/12, 39/12, 13/13, 25/13, 170/13, 187/13, 113/14, 20/15, 33/15, 72/15, 129/15, 27/16 и 120/18), во член 117 во ставот (3) по зборовите „внатрешни работи” се додаваат зборовите „и работниците од Агенцијата за национална безбедност”, а зборовите „посебен закон” се заменуваат со зборовите „посебни закони”.

Член 2

Се овластува Законодавно - правната комисија на Собранието на Република Македонија да утврди пречистен текст на Законот за работните односи.

Член 3

Овој закон влегува во сила осмиот ден од денот на објавувањето во „Службен весник на Република Македонија“, a ќе отпочне да се применува од 1 јуни 2019 година.

ОБРАЗЛОЖЕНИЕ НА ПРЕДЛОГ НА ЗАКОНОТ

I.ОБЈАСНУВАЊЕ НА СОДРЖИНАТА НА ОДРЕДБИТЕ НА ПРЕДЛОГ НА ЗАКОНОТ

Со членот 1 се дополнува и изменува членот 117 со кој се дава можност, покрај за работниците од Министерството за внатрешни работи, и за работниците од Агенцијата за национална безбедност, прекувремената работа да трае подолго од 190 часа поради вршење на итни и неодложни работи, по претходно дадена писмена согласност на работникот.

II.МЕЃУСЕБНА ПОВРЗАНОСТ НА РЕШЕНИЈАТА СОДРЖАНИ ВО ПРЕДЛОЖЕНИТЕ ОДРЕДБИ

Решенијата содржани во предлог Законот за изменување и дополнување на Законот за работните односи се меѓусебно поврзани со одделни одредби кои се однесуваат на правата на работниците.

III. ПОСЛЕДИЦИ ШТО ЌЕ ПРОИЗЛЕЗАТ ОД ПРЕДЛОЖЕНИТЕ РЕШЕНИЈА

Со Предлог - Законот за изменување и дополнување на Законот за работните односи ќе се уреди уреди вршењето на прекувремената работа и за работниците од Агенцијата за национална безбедност.

##### Одредби од Законот кои се изменуваат и дополнуваат

Член 117

 (1) Работникот е должен на барање на работодавачот да врши работа преку полното работно време (прекувремена работа):
 1) во случаи на исклучително зголемување на обемот на работата;
 2) ако е потребно продолжување на деловниот или производниот процес;
 3) ако е нужно да се отстрани оштетување на средствата за работа, што би предизвикало прекинување на работата;
 4) ако е потребно да се обезбеди безбедност на луѓето и имотот, како и безбедноста на прометот и
 5) во други случаи определени со закон или колективен договор.

 (2) Прекувремената работа може да трае најмногу осум часа во текот на една недела и најмногу 190 часа годишно, освен за работите кои поради специфичниот процес на работа не можат да се прекинат или за кои нема услови и можности да се организира работата во смени. Прекувремената работа во период од три месеци не може во просек да надминува повеќе од осум часа неделно.

 (3) За работниците од Министерството за внатрешни работи, кои вршат посебни должности и овластувања согласно со посебен закон, прекувремената работа може да трае подолго од 190 часа годишно, поради извршување на итни и неодложни работи, по претходно дадена писмена согласност на работникот.

 (4) На работникот кој работел над 150 часа подолго од полното работно време, а не отсуствувал од работа повеќе од 21 ден во текот на годината, кај истиот работодавач, во кои не се засметуваат деновите на искористен годишен одмор, работодавачот е должен да му исплати покрај додатокот на плата и бонус во висина од една просечна плата во Републиката.

 (5) Работодавачот е должен да води посебна евиденција за прекувремената работа и часовите за прекувремената работа посебно да ги наведе во месечната пресметка на платата на работникот.

 (6) Работодавачот е должен за секое воведување на прекувремена работа претходно писмено да го извести подрачниот државен инспектор на трудот.

 (7) Ако работодавачот воведува прекувремена работа подолго од ставот (2) на овој член е должен да изврши прераспоредување на работното време или воведување на нови смени.

#####